203 Ligare

Solent ligari tria rerum genera: quia homines ut crucientur, recondita ut conseruentur, vulnera ut curentur. Prima ligatura est supplicii, sicut patet in *Achior* ligato *ad arborem*, Judith 6[:9]. Et Matt. 22[:13]: *Ligatis manibus et pedibus, mittite eum in tenebras (exteriores)*. Secunda ligatura fit causa lucri, sic *ligavit* Giezi *duo talenta in duobus saccis*, 4 Reg. 5[:23]. Tercia ligatura fit causa remedii, sic Samaritanus ligauit uulnera sauciati, Luc. 10[:33-34]. Et in Psal. [146:3]: *Qui sanat* contritos corde, *et alligat* *contritiones (eorum)*.

Item, ligat diabolus, ligat Deus. Ligat quosdam diabolus, sic animal ad detinendum et homo vinculo malicie.

Item, <~~ligat diabolus~~> sicut furem ad condempnandum et hoc vinculo pene et iusticie.

Item, sicut fasculum ad comburendum et hoc vinculo miserie. Primum significatum est Matt. 21[:2]: *Invenietis asinam alligatam*. Et Luc. 13[:16]: *Hanc filiam Abrahæ, quam Satanas alligavit, oportuit solvi*. De secundo in Psal. [149:8]: *Ad alligandos reges eorum in compedibus*. De tercio Matt. 13[:30]: *Colligite primum zizania, et alligate ea in fasciculos ad comburendum*.

Secundo, Deus alligat viscera peccatorum ligamentibus sanctorum per ministros ecclesie dispensandorum. Vnde et Deus reprehendit quosdam per prophetam, Ezech. 34[:4]: *Quod* fractum erat *non alligastis.* Nam ipse Christus est vere Samaritanus qui alligauit uulnera sauciati, Luc. 10[:34].

¶ Narratur de Vlixe quod in redeuendo per mare de bello Troiano timens prouocari ad saltandum in mari et sic perire per cantum sirenarum ligauit se ad malum nauis et sic euasit, sic catholicus nauigans per mare mundi periculosum ligare se debet a crucem Christi qua nauis ecclesie regitur. Ysidorus 17 libro *Etymologiarum* c. 7, dicit quod taurus etiam ferocissimus ligatus ad arborem fici subito mansuescit. Sic ligatus ad arborem <~~fici subito mansuescit~~> crucis uel penitencie. Canes qui ducuntur ligati melius et ocius currunt ad predam quando dissoluuntur quam illi canes qui discurrunt vagabundi, sic spiritualiter qui ligantur hic vinculis diuine legis uel religionis quando dilligantur per mortem carnis melius proueniunt ad Christum. Figura ad hoc, Judith. 6[:10] Achor solutus de arbore peruenit ad perpetuam societatem Israelitarum in Betulia, sic qui hic ligantur propter Deum ne libere discurrant perueniunt ad gaudium angelorum. Sic voluit Ezechielem ligari ne exiret ad populum preuaricantem, Ezech. 3[:25]. Sic Joseph fecit Symeonem fratrem suum ut secum maneret et non regrederetur cum fratribus, Gen. 42[:36].

Item, Abraham in immolando filium suum ligauit eum ne recalcitaret contra preceptum Christi, Gen. 22[:9]. Et tangeret illud [Causa] 23, quest. 4, capitulo *Quid faciet*, prouidus medicus prospicit litargico quando molestat eum excitando et ligando indomita bestia. Bestia non bene ducitur nisi ligata sic nostra sensualitas naturaliter rebellis racioni debet ligari et regi racione. Vnde dixit Christus [Joan. 6:44], *Nemo* venit *(ad) me nisi Pater* meus *traxerit eum*. Propter hoc propheatum fuit, Gen. 49[:11] de quolibet Christiano quod Judeis confitens ligaret *ad vineam*, id est, ad ecclesiam *pullum suum*. Vnde notandum est quod qui noluit hic ligari vinculis diuini amoris et timoris, postmodum ligabuntur vinculis doloris, Matt. 22[:13]: *Ligatis manibus et pedibus*, etc. Numquam bene custoditur equus aut ciuitas nisi sit cathena ante ostium, sic nec homo nisi habeat ante oculos cathenas inferni ut sic impleatur illud, Sap. 17[:17]: *Vna cathena tenebrarum erant omnes colligati*, id est, vinculis gratiarum et virtutum gloriatur Paulus, sic ligatur vitis ut fructificet [Rom. 7:4-5].